Document ID: 32000R2909

Title and Content:
Κανονισμός (ΕΚ) αριθ. 2909/2000 της Επιτροπής της 29ης Δεκεμβρίου 2000 για τη λογιστική διαχείριση των μη χρηματοπιστωτικών ακινητοποιήσεων των Ευρωπαϊκών Κοινοτήτων Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον δημοσιονομικό κανονισμό της 21ης Δεκεμβρίου 1977, ο οποίος εφαρμόζετια στο γενικό προϋπολογισμό των Ευρωπαϊκών Κοινοτήτων(1), όπως τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 2673/1999 του Συμβουλίου(2), και ιδίως τα άρθρα 65 έως 72, τον κανονισμό (ΕΚ, ΕΚΑΧ, Ευρατόμ) αριθ. 3418/93 της Επιτροπής, της 9ης Δεκεμβρίου 1993, περί λεπτομερών κανόνων για την εφαρμογή ορισμένων διατάξεων του δημοσιονομικού κανονισμού της 21ης Δεκεμβρίου 1977(3), όπως τροποποιήθηκε τελευταία από την απόφαση 2000/716/ΕΚ(4), και ιδίως το άρθρο 21, Μετά από διαβουλεύσεις με τους υπόλογους του Ευρωπαϊκού Κοινοβουλίου, του Συμβουλίου, του Ευρωπαϊκού Δικαστηρίου, του Ελεγκτικού Συνεδρίου, της Οικονομικής και Κοινωνικής Επιτροπής, της Επιτροπής των Περιφερειών και του Ευρωπαϊκού Διαμεσολαβητή, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΤΙΤΛΟΣ Ι ΠΕΔΙΟ ΕΦΑΡΜΟΓΗΣ Άρθρο 1 Ουσιαστικό πεδίο εφαρμογής 1. Οι διατάξεις του παρόντος κανονισμού ισχύουν για τις λογιστικές ενέργειες που σχετίζονται με τις ενσώματες και ασώματες ακινητοποιήσεις που απαρτίζουν την περιουσία των Κοινοτήτων. 2. Αποτελούν μέρος της περιουσίας και πρέπει να περιλαμβάνονται στον ισολογισμό των Κοινοτήτων, όλες οι ενσώματες και ασώματες ακινητοποιήσεις οι οποίες, λόγω του ότι προορίζονται να υπηρετήσουν σε διαρκή βάση τις δραστηριότητες των Κοινοτήτων, κατά την έννοια του άρθρου 65 του δημοσιονομικού κανονισμού και του άρθρου 130 του κανονισμού (ΕΚ, ΕΚΑΧ, Ευρατόμ) αριθ. 3418/93, πρέπει να περιλαμβάνονται στην απογραφή. Άρθρο 2 Θεσμικό πεδίο εφαρμογής 1. Οι διατάξεις του παρόντος κανονισμού πρέπει να εφαρμοσθούν από τους υπολόγους όλων των κοινοτικών οργάνων. 2. Τα κοινοτικά όργανα είναι τα όργανα που αναφέρονται στο άρθρο 12 του δημοσιονομικού κανονισμού. ΤΙΤΛΟΣ ΙΙ ΔΙΑΡΘΡΩΣΗ ΤΟΥ ΙΣΟΛΟΓΙΣΜΟΥ Άρθρο 3 Διάρθρωση το ισολογισμού Οι ακινητοποιήσεις που αναφέρονται στον παρόντα κανονισμό περιλαμβάνονται στο ενεργητικό του ισολογισμού στη θέση "Ακινητοποιήσεις" ως εξής: - ασώματες ακινητοποιήσεις, - ενσώματες ακινητοποιήσεις: - οικόπεδα και κτίρια, - εγκαταστάσεις, μηχανές και εξοπλισμός, - έπιπλα και στόλος αυτοκινήτων, - εξοπλισμός πληροφορικής, - μίσθωση, χρηματοδότηση και συναφή δικαιώματα, - άλλες ενσώματες ακινητοποιήσεις, - τρέχουσες ενσώματες ακινητοποιήσεις, προκαταβολές και πληρωμές έναντι λογαριασμού που πληρώθηκαν σχετικά με ενσώματες ακινητοποιήσεις ΤΙΤΛΟΣ ΙΙΙ ΔΙΑΤΑΞΕΙΣ ΣΧΕΤΙΚΑ ΜΕ ΤΙΣ ΔΙΑΦΟΡΕΣ ΘΕΣΕΙΣ ΤΟΥ ΙΣΟΛΟΓΙΣΜΟΥ Κεφάλαιο 1 Γενικές διατάξεις Άρθρο 4 Μίσθωση-χρηματοδότηση και συναφή δικαιώματα 1. Η ταξινόμηση των αγαθών τα οποία αποτελούν αντικείμενο συμβάσεων μίσθωσης, ως μέρος της περιουσίας κατά την έννοια του παρόντος κανονισμού, βασίζεται στο βαθμό στον οποίο οι κίνδυνοι και τα οφέλη που απορρέουν από την κυριότητα ενός μισθωμένου αγαθού καταλογίζονται στον εκμισθωτή ή στον μισθωτή και εξαρτάται περισσότερο από την πραγματικότητα στην οποία αναφέρεται η συναλλαγή παρά από τη μορφή της σύμβασης. 2. Μια σύμβαση μίσθωσης κατατάσσεται στις συμβάσεις μίσθωσης-χρηματοδότησης και συναφή δικαιώματα κατά την έννοια του παρόντος κανονισμού, εφόσον οι κίνδυνοι και τα οφέλη που απορρέουν από την κυριότητα του αγαθού μεταβιβάζονται ουσιαστικά στον μισθωτή. 3. Στους κινδύνους περιλαμβάνονται οι τυχόν ζημίες από την υποχρησιμοποίηση του δυναμικού ή την απαρχαίωση, καθώς και από τις διακυμάνσεις της αποδοτικότητας εξαιτίας μεταβολών στην οικονομική συγκυρία. Οφέλη αποτελούν, ενδεχομένως, η προσδοκία αποδοτικής εκμετάλλευσης κατά τη διάρκεια της ωφέλιμης ζωής του στοιχείου και τα τυχόν κέρδη από την ανατίμηση της αξίας του ή την υλοποίηση υπολειμματικής αξίας. 4. Τα στοιχεία που αποτελούν αντικείμενο σύμβασης μίσθωσης-χρηματοδότησης, των οποίων οι κίνδυνοι και τα οφέλη που απορρέουν από την κυριότητά τους, δεν μεταβιβάζονται ουσιαστικά στον μισθωτή, καθώς και τα αγαθά που μισθώνονται για χρονικό διάστημα μεγαλύτερο των πέντε ετών, εμφανίζονται στο παράρτημα της οικονομικής κατάστασης στο κεφάλαιο "αναλήψεις υποχρεώσεων εκτός ισολογισμού". Άρθρο 5 Αγαθά εξαρτώμενα από άλλο κύριο αγαθό Τα αγαθά που συνδέονται αδιαίρετα ή σε μόνιμη βάση από άλλο κινητό ή ακίνητο αγαθό αυξάνουν την αξία ή τη διάρκεια χρησιμοποίησης του κυρίου αγαθού από το οποίο εξαρτώνται. Άρθρο 6 Αγαθά που απαρτίζουν ενιαίο σύνολο Τα επιμέρους στοιχεία τεχνικού εξοπλισμού ή εγκαταστάσεως απαρτίζουν ενιαίο σύνολο όταν δεν δύνανται να λειτουργήσουν παρά μόνον συνενωμένα. Στην περίπτωση αυτή, τα αγαθά αυτά θεωρούνται ότι αποτελούν ενιαίο σύνολο. Κεφάλαιο 2 Ειδικές διατάξεις Άρθρο 7 Οικόπεδα και κτίρια 1. Στη θέση "Οικόπεδα και κτίρια" εμφανίζονται τα δικαιώματα επί ακινήτων και τα συναφή δικαιώματα όπως ορίζονται στην εθνική νομοθεσία της χώρας στην οποία ευρίσκεται το εκάστοτε αγαθό. Ως "οικόπεδα" θεωρούνται: - τα γήπεδα, - τα διαμορφωμένα οικόπεδα, - τα οικοδομημένα οικόπεδα. 2. Ως "κτίρια" θεωρούνται: - τα κτίρια των οποίων τα κοινοτικά όργανα έχουν την πλήρη κυριότητα, - τα κτίρια των οποίων την κυριότητα τα κοινοτικά όργανα μοιράζονται με άλλους συνιδιοκτήτες, - τα εκ προορισμού ακίνητα αγαθά κατά την έννοια της παραγράφου 3. 3. Τα κινητά αγαθά τα οποία συνδέονται με μόνιμο και αδιαίρετο τρόπο με ένα κτίριο, υπαγόμενο στον ορισμό του πρώτου και του δεύτερου εδαφίου της παραγράφου 2, συνιστούν εκ προορισμού ακίνητα αγαθά. Άρθρο 8 Εγκαταστάσεις, μηχανές και εξοπλισμός Στις εγκαταστάσεις και τις μηχανές περιλαμβάνονται οι κάθε είδους εγκαταστάσεις, καθώς και το σύνολο των αντικειμένων, οργάνων και μηχανημάτων που είναι απαραίτητα για τη διεξαγωγή επιστημονικών, τεχνικών και διοικητικών δραστηριοτήτων. Στον εξοπλισμό περιλαμβάνονται όλα τα όργανα και εργαλεία των οποίων η χρησιμοποίηση, σε συνδυασμό με κάποιο υλικό, έχει ως συνέπεια την εξειδίκευση του εν λόγω υλικού σε συγκεκριμένη χρήση. Άρθρο 9 Έπιπλα και στόλος αυτοκινήτων Στα έπιπλα περιλαμβάνονται κινητά αγαθά, όπως τραπέζια, καρέκλες, ερμάρια και στοιχεία γραφείου. Στον στόλο αυτοκινήτων περιλαμβάνονται τα κάθε είδους οχήματα. Άρθρο 10 Εξοπλισμός πληροφορικής Στον εξοπλισμό πληροφορικής περιλαμβάνονται οι ειδικές εγκαταστάσεις, τα μηχανήματα και οι συσκευές ("hardware") των οποίων η χρήση απαιτεί λογισμικό πληροφορικής ("software") και τα οποία προορίζονται για την επεξεργασία πληροφοριών. Άρθρο 11 Τρέχουσες ενσώματες ακινητοποιήσεις Ως "τρέχουσες ενσώματες ακινητοποιήσεις" νοούνται οι ενσώματες ακινητοποιήσεις που δεν έχουν ολοκληρωθεί κατά το χρόνο του κλεισίματος των λογαριασμών. Μια ακινητοποίηση θεωρείται ότι έχει ολοκληρωθεί όταν τίθεται σε χρήση. Άρθρο 12 Ασώματες ακινητοποιήσεις 1. Ως "ασώματες ακινητοποιήσεις" νοούνται τα αναγνωρίσιμα, μη χρηματικά στοιχεία ενεργητικού τα οποία δεν έχουν υλική υπόσταση. Προκειμένου να περιληφθούν στο ενεργητικό του ισολογισμού πρέπει να ελέγχονται από το κοινοτικό όργανο και να παράγουν μελλοντικά οικονομικά οφέλη υπέρ των Ευρωπαϊκών Κοινοτήτων. 2. Λογισμικά καλυπτόμενα από άδεια θέσης ή αποκτηθέντα με σύμβαση λογαριασμού θεωρούνται ασώματες ακινητοποιήσεις. Λογισμικά που αναπτύσσονται στο εσωτερικό των κοινοτικών οργάνων δεν συνιστούν ασώματες ακινητοποιήσεις. Άρθρο 13 Άλλες ενσώματες και ασώματες ακινητοποιήσεις Ως "άλλες ενσώματες ακινητοποιήσεις" νοούνται οι ενσώματες ακινητοποιήσεις κατά την έννοια των άρθρων 7 έως 11, οι οποίες δεν υπάγονται σε καμία από τις προαναφερόμενες κατηγορίες, όπως τα αποσυναρμολογούμενα ράφια, τα διαχωριστικά πετάσματα, οι ψευδοροφές, τα ψευδοπατώματα και οι καλωδιώσεις. Ως"άλλες ασώματες ακινητοποιήσεις" νοούνται οι ασώματες ακινητοποιήσεις κατά την έννοια του άρθρου 12, οι οποίες δεν υπάγονται στην προηγούμενη κατηγορία (λογισμικά). Άρθρο 14 Προκαταβολές και πληρωμές έναντι λογαριασμού για την απόκτηση ακινητοποιήσεων Ως "προκαταβολές" και "πληρωμές έναντι λογαριασμού" νοούνται τα ποσά που καταβάλλονται πριν την έναρξη εκτέλεσης παραγγελιών, καθώς και τα ποσά που καταβάλλονται μετά από βεβαίωση μερικής εκτέλεσης σύμβασης ή παραγγελίας. ΤΙΤΛΟΣ IV ΚΑΝΟΝΕΣ ΑΠΟΤΙΜΗΣΗΣ Κεφάλαιο 1 Γενικές διατάξεις Άρθρο 15 Αποτίμηση 1. Τα πάγια στοιχεία ενεργητικού πρέπει να αποτιμώνται στην αξία κτήσεως με εξαίρεση τα αγαθά που παράγουν οι ίδιες οι Ευρωπαϊκές Κοινότητες τα οποία αποτιμώνται στο κόστος παραγωγής, με την επιφύλαξη των παραγράφων που ακολουθούν. 2. Η τιμή κτήσεως ή το κόστος παραγωγής των παγίων στοιχείων ενεργητικού που χρησιμοποιούνται για περιορισμένο χρονικό διάστημα πρέπει να μειώνεται με διορθώσεις επί της αξίας, υπολογιζόμενες κατά τρόπον ώστε να γίνεται συστηματική απόσβεση της αξίας των εν λόγω στοιχείων κατά τη διάρκεια της ωφέλιμης ζωής τους. 3. Η αξία των παγίων στοιχείων ενεργητικού, ανεξάρτητα από το εάν αυτά χρησιμοποιούνται για περιορισμένο χρόνο ή όχι, πρέπει να προσαρμόζεται ούτως ώστε να αποδίδεται στα στοιχεία αυτά η χαμηλότερη αξία η οποία πρέπει να εμφανίζεται την ημερομηνία κατάρτισης του ισολογισμού, εφόσον προβλέπεται ότι η απαξίωση θα είναι μόνιμη. Αποτίμηση σε χαμηλότερη αξία δεν πρέπει να συνεχίζεται όταν παύουν να υφίστανται οι λόγοι που δικαιολογούν τη διόρθωση της αξίας. 4. Η αξία των παγίων στοιχείων ενεργητικού αναπροσαρμόζεται όταν, από ανεξάρτητη έρευνα, προκύπτει ότι η αξία των αγαθών υπερβαίνει τη λογιστική τους αξία. Η αύξηση της αξίας πρέπει να έχει μόνιμο χαρακτήρα. Άρθρο 16 Λογιστική αξία Η λογιστική αξία ενός πάγιου στοιχείου ενεργητικού ισούται με την τιμή κτήσεως ή το κόστος παραγωγής διορθωμένα βάσει των αναπροσαρμογών της αξίας, των αποσβέσεων και των μόνιμων απαξιώσεων. Άρθρο 17 Χρησιμοποίηση του ευρώ 1. Τα πάγια στοιχεία ενεργητικού εκφράζονται σε ευρώ. 2. Όταν η τιμή κτήσεως καταβάλλεται σε νόμισμα διαφορετικό από το ευρώ, μετατρέπεται σε ευρώ βάσει της ισοτιμίας της ημερομηνίας κτήσεως του σχετικού αγαθού. 3. Η ημερομηνία κτήσεως ή η ημερομηνία καταγραφής αντιστοιχεί στην ημερομηνία μεταβίβασης της κυριότητας του αγαθού στις Ευρωπαϊκές Κοινότητες, πράγμα το οποίο γενικά αντιστοιχεί στην παραλαβή του αγαθού και τη λήψη του τιμολογίου κατά την ημερομηνία κατάρτισης του ισολογισμού, τακτοποιούνται οι τυχόν διαφορές μεταξύ τιμολόγησης, παραλαβής και μεταβίβασης της κυριότητας. Άρθρο 18 Τιμή κτήσεως-αγαθά που αποκτήθηκαν έναντι αμοιβής 1. Η τιμή κτήσεως υπολογίζεται προσθέτοντας στην τιμή αγοράς τα πρόσθετα έξοδα και τα έξοδα κτήσεως. 2. Στα πρόσθετα έξοδα περιλαμβάνεται το κόστος μεταφοράς του αγαθού στο σημείο της αρχικής του εγκατάστασης και το κόστος τοποθέτησης, συναρμολόγησης και ελέγχου της καλής λειτουργίας του, εκτός εάν τα έξοδα αυτά έχουν χρεωθεί χωριστά, κατ' αποκοπή. Περιλαμβάνονται, επίσης, οι δαπάνες βελτίωσης που έχουν ως αποτέλεσμα την αύξηση της ωφέλιμης διάρκειας ζωής ή/και της απόδοσης του παγίου στοιχείου. 3. Στα έξοδα κτήσεως περιλαμβάνεται η αμοιβή του αρχιτέκτονα για την κατασκευή και διαρρύθμιση του συνόλου ή ενός μέρους των ακινήτων. 4. Οι ακόλουθες δαπάνες δεν αποτελούν στοιχεία της τιμής κτήσεως: α) ο ΦΠΑ και οι φόροι που μπορούν να ανακτηθούν από τις δημόσιες αρχές κατ' εφαρμογή του πρωτοκόλλου για τα προνόμια και τις ασυλίες, ή άλλων αναλόγων συμφωνιών (σύμβαση της Βιέννης, συμφωνίες έδρας κ.λπ.)· β) τα έξοδα μεταφοράς που ανέκυψαν μετά τη μεταφορά του αγαθού στο σημείο της αρχικής του εγκατάστασης· γ) τα έξοδα συντήρησης και τεχνικής εξυπηρέτησης, τα τέλη μεταβίβασης, οι αμοιβές άλλων προσώπων πλην του αρχιτέκτονα, οι προμήθειες, τα συμβολαιογραφικά έξοδα, τα έξοδα εγγύησης και τα έξοδα επέκτασης της εγγύησης· δ) οι τόκοι των δανείων που συνάφθηκαν για τη χρηματοδότηση του αγαθού. Άρθρο 19 Αγαθά που αποκτήθηκαν δωρεάν 1. Τα αγαθά που αποκτήθηκαν δωρεάν αποτιμώνται στην αγοραία αξία τους. Σε κάθε περίπτωση, τα έργα τέχνης αποτιμώνται στην τιμή στην οποία έχουν ασφαλισθεί ή στην οποία έχουν εκτιμηθεί από εμπειρογνώμονα. Απουσία τούτου, αποδίδεται στα αγαθά αυτά ένα συμβολικό ποσό. 2. Η αγοραία αξία αντιστοιχεί στην τιμή που θα ήταν διατεθειμένος να καταβάλει ένας ενδιαφερόμενος για ένα αγαθό, λαμβάνοντας υπόψη την κατάστασή του και το σημείο στο οποίο βρίσκεται, υπό την προϋπόθεση ότι το αγαθό θα συνεχίσει να χρησιμοποιείται. 3. Εάν δεν είναι δυνατός ο υπολογισμός της αγοραίας αξίας ενός αγαθού, λαμβάνεται υπόψη η αξία απογραφής άλλου συναφούς αγαθού. Άρθρο 20 Κόστος παραγωγής 1. Τα αγαθά που παράγονται από τις Ευρωπαϊκές Κοινότητες αποτιμώνται στο κόστος παραγωγής τους. 2. Το κόστος παραγωγής υπολογίζεται προσθέτοντας στην τιμή κτήσεως των πρώτων υλών και των αναλώσιμων υλικών, τις δαπάνες που συνδέονται άμεσα με το υπό εξέταση αγαθό. 3. Στο κόστος παραγωγής προστίθεται ένα λογικό μέρος των δαπανών που συνδέονται έμμεσα με το υπό εξέταση προϊόν, στο βαθμό που αφορούν την περίοδο παραγωγής. Κεφάλαιο 2 Ειδικές διατάξεις Άρθρο 21 Μίσθωση-χρηματοδότηση 1. Τα αγαθά που αποτελούν αντικείμενο σύμβασης μίσθωσης-χρηματοδότησης αποτιμώνται κατά την ημερομηνία της έναρξης ισχύος της σύμβασης στην κατώτερη από τις ακόλουθες δύο αξίες: - αγοραία αξία του αγαθού, - παρούσα αξία των ελάχιστων καταβλητέων πληρωμών. 2. Οι ελάχιστες καταβλητέες πληρωμές αντιστοιχούν στο σύνολο των πληρωμών (δηλαδή τα μισθώματα και, κατά περίπτωση, η αξία στην οποία δύναται να ασκηθεί το δικαίωμα αγοράς) τις οποίες αναλαμβάνει να πραγματοποιήσει το κοινοτικό όργανο κατά την περίοδο ισχύος της σύμβασης, χωρίς να συμπεριλαμβάνονται οι διαχειριστικές δαπάνες και οι φόροι. 3. Για τον υπολογισμό της παρούσας αξίας των πληρωμών που αναφέρονται στην παράγραφο 2, λαμβάνεται το επιτόκιο που αναφέρεται στη σύμβαση. Εάν το επιτόκιο δεν αναφέρεται ρητά, λαμβάνεται το τεκμαρτό προεξοφλητικό επιτόκιο της σύμβασης. Άρθρο 22 Λογισμικά 1. Η τιμή αγοράς λογισμικών που καλύπτονται από άδεια θέσης η οποία συνεπάγεται υποχρέωση του κοινοτικού οργάνου να καταβάλει ένα ποσό κατ' αποκοπή ανεξάρτητα από τον αριθμό των χρηστών, αντιστοιχεί στην αμοιβή που καταβάλλεται για την απόκτηση του δικαιώματος αυτού. 2. Η τιμή αγοράς λογισμικών που καλύπτονται με σύμβαση λογαριασμού η οποία συνεπάγεται υποχρέωση του κοινοτικού οργάνου να καταβάλει ένα ποσό ανά χρήστη, αντιστοιχεί στη συνολική τιμή που καταβλήθηκε για κάθε χρήστη. 3. Βάσει των διατάξεων του άρθρου 12, για τον υπολογισμό της τιμής κτήσεως στην τιμή αγοράς προστίθενται τα ακόλουθα: α) τα πρόσθετα έξοδα που συνδέονται άμεσα ή έμμεσα με την απόκτηση του αγαθού και πραγματοποιήθηκαν για την εγκατάσταση του λογισμικού προτού τεθεί σε λειτουργία· β) οι δαπάνες βελτίωσης υφιστάμενων λογισμικών καθίστανται πάγιες εφόσον έχουν ως αποτέλεσμα την αύξηση της ωφέλιμης διάρκειας ζωής ή των επιδόσεων των υπόψη λογισμικών. 4. Στην τιμή κτήσεως δεν περιλαμβάνονται: α) τα έξοδα συγκέντρωσης δεδομένων που πραγματοποιήθηκαν μετά την έναρξη λειτουργίας του λογισμικού· β) τα έξοδα συντήρησης. Άρθρο 23 Προκαταβολές και πληρωμές έναντι λογαριασμού Οι προκαταβολές και οι πληρωμές έναντι λογαριασμού αποτιμώνται στην ονομαστική τους αξία. Άρθρο 24 Οικόπεδα και κτίρια Δεν υπάρχει ανάγκη αποτίμησης των οικοπέδων και των κτιρίων που έχουν εκχωρηθεί υπό διαλυτικές αιρέσεις. Κεφάλαιο 3 Αντικατάσταση και βελτίωση αγαθών Άρθρο 25 Αντικατάσταση Όταν ένα νέο αγαθό αποκτάται είτε με απλή ανταλλαγή ενός παλαιότερου αγαθού είτε εν μέρει με ανταλλαγή ενός παλαιότερου αγαθού και εν μέρει έναντι χρηματικής πληρωμής, το παλαιό στοιχείο διαγράφεται από τον ισολογισμό και το νέο εγγράφεται σε αυτόν στην αγοραία αξία του, υπολογιζόμενη σύμφωνα με τις διατάξεις του άρθρου 19. Άρθρο 26 Βελτιώσεις Οι βελτιώσεις που επέρχονται σε αγαθά εγγεγραμμένα στον ισολογισμό αυξάνουν τη λογιστική αξία των υπόψη αγαθών. Η αποτίμηση των βελτιώσεων πραγματοποιείται βάσει των διατάξεων των κεφαλαίων 1 και 2 του παρόντος τίτλου. Κεφάλαιο 4 Αποσβέσεις Άρθρο 27 Ορισμός 1. Απόσβεση είναι η λογιστική εκτίμηση της μόνιμης και, καταρχήν, μη αναστρέψιμης μείωσης της αξίας των ακινητοποιήσεων η οποία οφείλεται κυρίως στην πάροδο του χρόνου ή στην εξέλιξη της τεχνολογίας. Συνίσταται στον καταμερισμό της αξίας του αγαθού στο χρόνο της υπολογιζόμενης ωφέλιμης διάρκειας ζωής του με βάση ένα προκαθορισμένο χρονοδιάγραμμα. 2. Η απόσβεση αρχίζει κατά το έτος της έναρξης χρήσεως του αγαθού και υπολογίζεται για ολόκληρο το έτος ασχέτως του χρονικού σημείου ενάρξεως της χρήσεως του αγαθού κατά το έτος εκείνο. 3. Όταν η πραγματική διάρκεια χρήσεως ενός αγαθού υπερβαίνει την περίοδο απόσβεσης, το αγαθό εγγράφεται στον ισολογισμό, στο τέλος της περιόδου απόσβεσης, με απόσβεση ίση με 100 % της λογιστικής του αξίας. Άρθρο 28 Αποσβέσιμα στοιχεία 1. Όλα τα στοιχεία που εγγράφονται στον ισολογισμό, πλην των οικοπέδων, των τρεχουσών ακινητοποιήσεων, των προκαταβολών και πληρωμών έναντι λογαριασμού, όπως ορίζονται στο άρθρο 14 του παρόντος κανονισμού, και των έργων τέχνης που αναφέρονται στο άρθρο 19, υφίστανται απόσβεση. Η απόσβεση αφορά συγκεκριμένα το εκάστοτε στοιχείο ενεργητικού στο οποίο αναφέρεται. 2. Σε κάθε περίπτωση, τα στοιχεία ενεργητικού που παρουσιάζουν ταυτόσημα ή παρόμοια τεχνικά ή νομικά χαρακτηριστικά δύνανται να αποτελέσουν αντικείμενο συνολικής απόσβεσης. Άρθρο 29 Κανόνες και μέθοδος απόσβεσης 1. Ο υπόλογος της Επιτροπής είναι υπεύθυνος για τον καθορισμό των κανόνων και των συντελεστών απόσβεσης, καθώς και για τον καθορισμό των υπολοίπων κριτηρίων και λεπτομερειών εφαρμογής των κανόνων απόσβεσης των αγαθών που παραχωρούνται στα κοινοτικά όργανα. 2. Η μέθοδος απόσβεσης που εφαρμόζεται είναι η μέθοδος της σταθερής απόσβεσης εκτός από τις εξαιρέσεις τις οποίες καθορίζει ο υπόλογος της Επιτροπής. Άρθρο 30 Συντελεστές απόσβεσης 1. Οι ισχύοντες συντελεστές απόσβεσης αναφέρονται στο παράρτημα Ι, με την επιφύλαξη μεταγενέστερων προσαρμογών καθοριζόμενων από τον υπόλογο της Επιτροπής κατ' εφαρμογή του άρθρου 29 παράγραφος 1. 2. Για ορισμένες κατηγορίες στοιχείων στις Αντιπροσωπείες της Επιτροπής σε τρίτες χώρες (συμπεριλαμβανομένων των κατοικιών) ο υπόλογος της Επιτροπής δύναται να καθορίσει ειδικούς συντελεστές. Άρθρο 31 Απόσβεση στοιχείων ενεργητικού που έχουν υποστεί αναπροσαρμογή της αξίας τους Όταν μια ακινητοποίηση έχει υποστεί αναπροσαρμογή της αξίας της κατά την έννοια του άρθρου 15 η απόσβεση των σχετικών αγαθών συνεχίζεται κατά το υπόλοιπο της ωφέλιμης διάρκειας ζωής τους με βάση τη νέα αξία. Άρθρο 32 Αντικατάσταση και βελτιώσεις αγαθών 1. Σε περίπτωση αντικατάστασης ενός αγαθού από ένα άλλο, ο υπολογισμός της απόσβεσης γίνεται λαμβάνοντας υπόψη την αξία του νέου στοιχείου, προσδιοριζόμενη βάσει των κανόνων του άρθρου 25 και την ημερομηνία ενάρξεως της χρήσεως του νέου στοιχείου. 2. Όταν μια ακινητοποίηση υφίσταται βελτιώσεις, η απόσβεση των βελτιωθέντων στοιχείων συνεχίζεται κατά το υπόλοιπο της ωφέλιμης διάρκειας ζωής τους λαμβάνοντας υπόψη τη νέα αξία. Κεφάλαιο 5 Εξερχόμενα περιουσιακά στοιχεία Άρθρο 33 Εξερχόμενα περιουσιακά στοιχεία Όταν ένα στοιχείο παύει να αποτελεί περιουσία των Κοινοτήτων με πώληση, ανάληψη από τρίτο έναντι αμοιβής, αχρήστευση, δωρεάν εκχώρηση, καταστροφή, απώλεια, κλοπή ή οιαδήποτε άλλη αιτία, η αξία του καθώς και οι σωρευμένες αποσβέσεις του παύουν να συμπεριλαμβάνονται στον ισολογισμό. ΤΙΤΛΟΣ V ΛΟΓΙΣΤΙΚΕΣ ΕΓΓΡΑΦΕΣ Άρθρο 34 Εγγραφή στον ισολογισμό 1. Τα στοιχεία που αποκτώνται έναντι αμοιβής εγγράφονται στο ενεργητικό του ισολογισμού στη θέση "Ακινητοποιήσεις" στο ποσό που ισούται με την τιμή κτήσεως με αντίστοιχη μείωση των κεφαλαίων. 2. Τα στοιχεία που αποκτώνται δωρεάν φέρονται, αφενός, σε χρέωση των "Ακινητοποιήσεων" και, αφετέρου, σε πίστωση των "Ιδίων κεφαλαίων" με την αγοραία αξία τους. 3. Τα στοιχεία που παράγονται από τις Κοινότητες εγγράφονται στο ενεργητικό του ισολογισμού στη θέση "Ακινητοποιήσεις" με το ποσό που αντιστοιχεί στο κόστος παραγωγής και σε πίστωση του λογαριασμού αποτελεσμάτων στη θέση "αποτελέσματα προσαρμογών-ακινητοποιημένη παραγωγή". Άρθρο 35 Μίσθωση-χρηματοδότηση Η αξία των στοιχείων που αποτελούν αντικείμενο σύμβασης μίσθωσης-χρηματοδότησης, υπολογιζόμενη βάσει των κανόνων του άρθρου 21, καταχωρίζεται λογιστικά, αφενός, στή θέση του ενεργητικού "Ακινητοποιήσεις" και, αφετέρου, στο παθητικό στη θέση "Ίδια κεφάλαια" για το μέρος εκείνο της αξίας τους που έχει εξοφληθεί και στις θέσεις "Βραχυπρόθεσμες οφειλές" και "Μακροπρόθεσμες οφειλές" για το μέρος της αξίας τους που δεν έχει ακόμη εξοφληθεί. Άρθρο 36 Διόρθωση αξίας 1. Για λόγους εμφάνισης στον ισολογισμό, οι διορθώσεις αξίας κατά την έννοια του άρθρου 15 συνεπεία αποσβέσεων, απαξίωσης και αναπροσαρμογών αξίας ενσωματώνονται απευθείας στα πάγια στοιχεία ενεργητικού. 2. Το λογιστικό σχέδιο προβλέπει λογαριασμούς που προορίζονται για τη χωριστή λογιστική καταχώριση των αποσβέσεων, της απαξίωσης και των αναπροσαρμογών της αξίας των στοιχείων ενεργητικού. 3. Το ποσό των αποσβέσεων και της απαξίωσης φέρεται σε χρέωση του λογαριασμού αποτελεσμάτων, "αποτελέσματα προσαρμογών-αποσβέσεις/μείωση της αξίας". 4. Το ποσό που αντιστοιχεί στην αναπροσαρμογή αξίας εγγράφεται στο παθητικό, στη θέση "Αποθεματικό αναπροσαρμογής". Άρθρο 37 Εξερχόμενα περιουσιακά στοιχεία Όταν ένα στοιχείο παύει να αποτελεί περιουσία των Κοινοτήτων για κάποιον από τους λόγους που αναφέρονται στο άρθρο 33, η διαφορά (θετική ή αρνητική) μεταξύ της λογιστικής αξίας και του ποσού που αποκτήθηκε με την έξοδό του εγγράφεται στον λογαριασμό αποτελεσμάτων, στη θέση "Αποτελέσματα προσαρμογών-απόσυρση ακινητοποιήσεων ". ΤΙΤΛΟΣ VI ΣΥΣΤΗΜΑΤΑ ΔΙΑΧΕΙΡΙΣΗΣ Άρθρο 38 Συστήματα διαχείρισης Τα συστήματα διαχείρισης των στοιχείων που απαρτίζουν την περιουσία των Κοινοτήτων πρέπει να είναι σε θέση να προσφέρουν όλες τις απαιτούμενες πληροφορίες για την αναγνώριση του εκάστοτε αγαθού. Εκτός αυτού, τα συστήματα πρέπει να επιτρέπουν τη διενέργεια περιοδικών απογραφών για τον έλεγχο των λογιστικών εγγραφών, τον υπολογισμό των αποσβέσεων, καθώς και τον υπολογισμό των υπολοίπων των λογαριασμών του ισολογισμού. ΤΙΤΛΟΣ VI ΤΕΛΙΚΕΣ ΔΙΑΤΑΞΕΙΣ ΚΑΙ ΠΑΡΕΚΚΛΙΣΕΙΣ Άρθρο 39 Προσαρμογή Η Επιτροπή δύναται να προβεί σε προσαρμογές του παρόντος κανονισμού απορρέουσες αυτομάτως από τροποποιήσεις του δημοσιονομικού κανονισμού ή του κανονισμού (ΕΚ, ΕΚΑΧ, Ευρατόμ) αριθ.. 3418/93. Άρθρο 40 Συμμόρφωση Ο υπόλογος κάθε κοινοτικού οργάνου μεριμνά για τη συμμόρφωση όλων των εσωτερικών ρυθμίσεων που διέπουν τη διαχείριση των απογραφών με τον παρόντα κανονισμό. Άρθρο 41 Κατάργηση Καταργούνται όλες οι υπόλοιπες διατάξεις που αντιβαίνουν στον παρόντα κανονισμό. Συγκεκριμένα τα άρθρα 2, 3, 4, 5, 6, 7, 8, 10, 27, 28, 29, 55, 56 και 57 του κανονισμού απογραφής και διαχείρισης της περιουσίας της Ευρωπαϊκής Επιτροπής εγκρίθηκε με γραπτή διαδικασία στις 22 Ιανουαρίου 1997. Άρθρο 42 Εξαιρέσεις Κατά παρέκκλιση του άρθρου 18, τα ακίνητα που αποκτήθηκαν προ του 1981 εγγράφονται με την ισοτιμία Ecu που ίσχυε τον Ιανουάριο του 1981. Άρθρο 43 Έναρξη ισχύος Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 29 Δεκεμβρίου 2000.

Classification Labels:
826
66
27
318
317
17
588

Label Descriptions:
{"826": "Μισθώσεις", "66": "Αστικό Δίκαιο", "27": "ΔΙΚΑΙΟ", "318": "Λογιστική διαχείριση", "317": "Λογοδοσία", "17": "Δημόσιες επιχειρήσεις", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 26
1018
3193
1687
5268
1155

EuroVoc IDs (Expanded): 26
1018
3193
1687
5268
1155

Dataset Source: meu

Split: train